Source: http://www.health.gov.sk/?faq-rezidenti
Timestamp: 2018-02-23 06:43:02+00:00
Document Index: 7574773

Matched Legal Cases: ['§ 140', '§ 40', '§ 17', '§ 3', '§ 79', '§ 3', '§ 48']

Domov » Vzdelávanie a uznávanie kvalifikácií » Rezidentský program
1. Ako sa stať rezidentom?
V prvom kroku treba kontaktovať príslušnú lekársku fakultu, ktorá prostredníctvom výberového konania zaraďuje študentov do špecializačného štúdia.
V súčasnosti MZ SR, ako koordinátor Rezidentského programu, spolupracuje s príslušnými vzdelávacími inštitúciami v celej SR (SZU Bratislava, JLF Martin a LF UPJŠ Košice) na uskutočňovaní pokračovania programu v kalendárnom roku 2017.
2. Môže sa stať rezidentom aj osoba – cudzí štátny príslušník žijúci na území SR?
Rezidentom sa môže stať len občan Slovenskej republiky.
3. Má rezident právo na úplnú refundáciu poplatkov za školné a rôzne školenia?
Rezident má právo na refundáciu poplatkov podľa Vyhlášky MZ SR č. 31/2006 Z.z. o výške úhrady zdravotníckeho pracovníka za ďalšie vzdelávanie, vo výške 1.327,76 Eur za celé špecializačné štúdium.
4. Ako je to s nočnými službami a príslužbami počas rezidentského programu. Sú povinné alebo len dobrovoľné? Ak sú povinné, koľko služieb mi môže byť maximálne nariadených počas jedného mesiaca? Totiž rezidenti v niektorých nemocniciach neslúžia vôbec, ale v niektorých musia slúžiť pravidelne aj niekoľko služieb za mesiac.
Počas rezidentského programu sa rezident zúčastňuje na výkone špecializovaných pracovných činností podľa akreditovaného špecializačného študijného programu v špecializačnom odbore všeobecné lekárstvo alebo akreditovaného študijného programu v špecializačnom odbore pediatria. Rezident počas odbornej zdravotníckej praxe na oddelení vnútorného lekárstva alebo centrálnom príjme/urgentnom príjme/prijímacej ambulancii ústavnej pohotovostnej služby u poskytovateľa ústavnej zdravotnej starostlivosti (výučbového zdravotníckeho zariadenia) vykoná mesačne tri pohotovostné služby.
5. Je akceptovateľné, aby rezidentovi nebolo umožnené absolvovať prax na internistických ambulanciách (napr. z dôvodu nedostatočného počtu lekárov na oddelení) ako je uvedené v náplni špecializačného programu?
Rezident musí splniť cirkulácie podľa rozsahu odbornej zdravotníckej praxe akreditovaného špecializačného študijného programu, všetky cirkulácie školiteľ potvrdzuje svojim zápisom a podpisom do indexu a logbooku. Ak rezident nebude mať absolvovaných v rámci oddelenia vnútorného lekárstva - 14 mesiacov, z toho 2 mesiace na JIS, 3 mesiace na centrálnom príjme, urgentnom príjme alebo prijímacej ambulancii a 1 mesiac v ambulancii vnútorného lekárstva, nesplní študijný program a nemôže požiadať o špecializačnú skúšku. V opačnom prípade sa umelo predlžuje dĺžka štúdia a zamestnávateľovi môžu vzniknúť neoprávnené náklady na refundáciu mzdy rezidenta.
6. Je možné absolvovať niektoré cirkulácie v úplne inej nemocnici ako v tej, s ktorou mám podpísanú pracovnú zmluvu?
Zamestnávateľ je povinný rezidentovi umožniť cirkuláciami absolvovať rozsah odbornej praxe v súlade s akreditovaným špecializačným študijným programom v špecializačnom odbore všeobecné lekárstvo alebo v súlade s akreditovaným špecializačným študijným programom v špecializačnom odbore pediatria. Ak nie je možnosť absolvovať všetky cirkulácie u zamestnávateľa, zamestnávateľ je povinný v spolupráci so vzdelávacou ustanovizňou zabezpečiť cirkuláciu v inom zdravotníckom zariadení (v zdravotníckom zariadení, s ktorým má príslušná lekárska fakulta podpísanú zmluvu, čie je výučbovým zdravotníckym zariadením v rámci Rezidentského programu).
7. Kde môže rezident zistiť, aký je obsah študijného programu pre rezidentov?
Na web stránke príslušnej lekárskej fakulty, katedry pre dané špecializačné štúdium sú pravidelne zverejňované informácie o študijnom programe.
8. Na aký rozsah pracovného voľna s náhradou mzdy podľa § 140 ods. 3 Zákonníka práce má rezident nárok?
V nadväznosti na platnú právnu úpravu špecializačného štúdia (vrátane spôsobu jeho ukončovania), pracovné voľno s náhradou mzdy poskytne zamestnávateľ v rozsahu potrebnom na účasť na vyučovaní, dva dni na prípravu a vykonanie každej skúšky, päť dní na prípravu a vykonanie záverečnej skúšky.
1. Kto môže byť školiteľom?
Školiteľom môže byť zdravotnícky pracovník s príslušnou odbornou spôsobilosťou na výkon špecializovaných pracovných činností.
Príslušnou odbornou spôsobilosťou sa myslí odborná spôsobilosť na výkon špecializovaných pracovných činností podľa rozsahu odbornej zdravotníckej praxe určenej v akreditovanom špecializačnom študijnom programe v špecializačnom odbore všeobecné lekárstvo alebo akreditovanom špecializačnom študijnom programe v špecializačnom odbore pediatria.
2. Ako má byť formulovaná žiadosť, ktorú zasiela všeobecný lekár vzdelávacej
ustanovizni o zaradenie všeobecnej ambulancie pre dospelých ako výučbové
pracovisko na účely rezidentského programu?
Žiadosť má byť formulovaná nasledovne.
Návrh na žiadosť o zaradenie všeobecnej ambulancie pre dospelých ako výučbové pracovisko v rámci špecializačného študijného programu pre špecializačný odbor všeobecné lekárstvo – rezidenti.
V zmysle § 40 ods. 6 zákona č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov žiadam o zaradenie mojej ambulancie pre poskytovanie všeobecnej zdravotnej starostlivosti podľa § 17 vyhlášky č. 84/2016 Z. z. Ministerstva zdravotníctva Slovenskej republiky, ktorou sa ustanovujú určujúce znaky jednotlivých druhov zdravotníckych zariadení ako výučbové pracovisko.
Svoju žiadosť odôvodňujem tým, že lekári, ktorí sú zaradení v špecializačnom štúdiu všeobecné lekárstvo ako rezidenti majú záujem uskutočňovať pravidelnú praktickú časť výučby - 6 mesačnú odbornú prax v mojej ambulancii. Ambulancia zodpovedá materiálno-technickým a personálnym podmienkam na získanie potrebných praktických zručností na výkon pracovných činností všeobecného lekára v zmysle akreditovaného študijného programu všeobecné lekárstvo Vašou univerzitou. Preukázanie spôsobilosti dokladujem dokumentmi podľa príloh.
Prílohy 7 (majú obsahovať nasledovné dokumenty):
1. Doklad o odbornej spôsobilosti špecialistu – všeobecné lekárstvo.
2. Vydané povolenie na prevádzkovanie zdravotníckeho zariadenia všeobecnej ambulancie pre dospelých - VUC.
3. Čestné prehlásenie o súlade personálneho a materiálno-technického vybavenia poskytovateľa zdravotnej starostlivosti, u ktorého sa má študijný program realizovať s Výnosom Ministerstva zdravotníctva Slovenskej republiky č. 09812/2008-OL z 10. septembra 2008 o minimálnych požiadavkách na personálne zabezpečenie a materiálno-technické vybavenie jednotlivých druhov zdravotníckych zariadení.
4. Zmluva o vlastníctve alebo prenájme priestorov na všeobecnú ambulanciu pre dospelých.
5. Čestné prehlásenie o počte kapitovaných pacientov (sumárne), ktorým poskytujem zdravotnú starostlivosť – najmenej 1200 pre všeobecnú ambulanciu pre dospelých.
6. Čestné prehlásenie, že vybavenie je funkčné a účelné vo vzťahu k špecializačnému študijnému programu a fotodokumentáciu materiálno-technického vybavenia.
7. Predloženie dokladov o realizovaných zdravotných výkonoch pre študijný program všeobecné lekárstvo za posledné dva roky zo svojej ambulancie, pre ktorý mám od Úradu pre dohľad nad zdravotnou starostlivosťou pridelený kód poskytovateľa:
a. ročný výkaz o vykonaných zdravotných výkonoch zasielaný Národnému centru zdravotníckych informácií,
b. výpis zdravotných výkonov určený počtom, ktoré vo svojej ambulancii uskutočňujem v porovnaní s minimálnym štandardom pre študijný program všeobecné lekárstvo.
3. Ako má byť formulovaná žiadosť, ktorú zasiela všeobecný lekár pre deti a dorast
vzdelávacej ustanovizni o zaradenie ambulancie všeobecného lekára pre deti
a dorast ako výučbové pracovisko na účely rezidentského programu?
Návrh na žiadosť o zaradenie všeobecnej ambulancie pre deti a dorast ako výučbové pracovisko v rámci špecializačného študijného programu pre špecializačný odbor pediatria – rezidenti.
Svoju žiadosť odôvodňujem tým, že lekári, ktorí sú zaradení v špecializačnom štúdiu pediatria ako rezidenti majú záujem uskutočňovať pravidelnú praktickú časť výučby - 6 mesačnú odbornú prax v mojej ambulancii. Ambulancia zodpovedá materiálno-technickým a personálnym podmienkam na získanie potrebných praktických zručností na výkon pracovných činností pediatrie v zmysle akreditovaného študijného programu pediatria Vašou univerzitou. Preukázanie spôsobilosti dokladujem dokumentmi podľa príloh.
1. Doklad o odbornej spôsobilosti špecialistu – pediatria.
2. Vydané povolenie na prevádzkovanie zdravotníckeho zariadenia všeobecnej ambulancie pre deti a dorast - VUC.
4. Zmluva o vlastníctve alebo prenájme priestorov na všeobecnú ambulanciu pre deti a dorast.
5. Čestné prehlásenie o počte kapitovaných pacientov (sumárne), ktorým poskytujem zdravotnú starostlivosť – najmenej 600 detí pre všeobecnú ambulanciu pre deti a dorast.
7. Predloženie dokladov o realizovaných zdravotných výkonoch pre študijný program pediatria za posledné dva roky zo svojej ambulancie, pre ktorý mám od Úradu pre dohľad nad zdravotnou starostlivosťou pridelený kód poskytovateľa:
a) ročný výkaz o vykonaných zdravotných výkonoch zasielaný Národnému centru zdravotníckych informácií,
b) výpis zdravotných výkonov určený počtom, ktoré vo svojej ambulancii uskutočňujem v porovnaní s minimálnym štandardom pre študijný program pediatria.
4. Môže byť za školiteľa zaradený aj ambulantný všeobecný lekár alebo pediater so špecializáciou I. stupňa – ak spĺňa ostatné dané podmienky?
Všeobecní lekári a pediatri, ktorí nemajú špecializáciu v špecializačnom odbore všeobecné lekárstvo II. stupňa, ale majú splnené kritérium minimálne 5 rokov praxe v odbore, sú po splnení ostatných zákonných náležitostí plne kvalifikovaní a odborne spôsobilí aj na to, aby sa mohli stať školiteľmi a teda sú spôsobilí aj na účely akreditácie.
Podľa Nariadenia vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov § 3 ods. 2: Odborná spôsobilosť na výkon špecializovaných pracovných činností sa získava špecializačným štúdiom v špecializačných odboroch uvedených v prílohe č. 3 časti A písm. a) až d); a § 79 ods. 1: Odborná spôsobilosť na výkon špecializovaných pracovných činností v zdravotníckom povolaní lekár priznaná podľa predpisov účinných do 27. marca 2002, predpisov účinných do 30. apríla 2004, predpisov účinných do 31. mája 2006 a predpisov účinných do 30. júna 2010 zostáva zachovaná, ak ďalej nie je ustanovené inak.
Oporu je možné nájsť v Nariadení vlády č. 513/2011 o používaní profesijných titulov § 3 ods. 55 a 36:
a) pediatria získanou podľa predpisov účinných od 28.marca 2002,
5. Koľko rezidentov môže školiť školiteľ v rámci rezidentského programu?
Školiteľ/lektor praktickej časti počas odbornej zdravotníckej praxe u poskytovateľa ústavnej zdravotnej starostlivosti môže naraz školiť najviac šesť rezidentov.
Školiteľ/lektor praktickej časti počas šesťmesačnej odbornej zdravotníckej praxe vo svojej ambulancii môže naraz školiť iba jedného rezidenta.
1. Aká forma pracovného pomeru sa uzatvára?
Nemocnica uzatvorí pracovnú zmluvu s lekárom (rezidentom) termínovanú na dobu od začiatku až do ukončenia akreditovaného špecializačného štúdia v špecializačnom odbore všeobecné lekárstvo a akreditovaného špecializačného štúdia v špecializačnom odbore pediatria v rezidentskom programe.
2. Je možné riešiť pracovno-právny vzťah rezidentov v súvislosti s uzatváraním pracovného pomeru na dobu neurčitú aplikovaním ust. § 48 ods. 3 Zákonníka práce – ukončenie pracovného pomeru a následne uzatvoriť Dohodu o prácach mimo pracovného pomeru na 6 mesiacov a potom uzavrieť pracovnú zmluvu na 1,5 roka?
Z pohľadu Ministerstva zdravotníctva SR to nie je možné. Charakter rezidentského programu a špecializačného štúdia nezakladá predpoklad na splnenie zákonom ustanovených podmienok pre uzatvorenie niektorej z dohôd o prácach mimo pracovného pomeru.
1. Komu môže byť presne odmena za školiacu činnosť vyplatená?
Odmena je vyplatená len za školiacu činnosť podľa Zmluvy o vzájomnej spolupráci medzi medzi zmluvnými stranami za účelom uskutočňovania rezidentského programu.
2. V akej výške sa vypláca odmena školiteľovi za školiacu činnosť v prípade, že si školiteľ čerpá dovolenku resp. je na krátkodobej PN alebo rezident si čerpá dovolenku resp. je na krátkodobej PN.
Finančné prostriedky (odmena) sa vyplácajú za výkon činnosti školiteľa (školiacu činnosť). V prípade, že si školiteľ čerpá dovolenku (resp. je na krátkodobej PN) túto činnosť nevykonáva a odmena mu neprináleží. Rovnako túto činnosť nevykonáva ani v čase, keď si rezident čerpá dovolenku (alebo je na krátkodobej PN).